ORDE do 23 de maio de 2005 pola que se establecen medidas de xestión da captura de polbo (Octopus vulgaris).
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 08/06/2005

A Lei 6/1993, de pesca de Galicia, no seu artigo 3 dispón que lle corresponde á Administración autonómica garantir que a utilización dos recursos mariños se realice de forma que se obteña o seu máximo rendemento a través dunha explotación económica racional e eficaz que sexa compatible coa conservación das especies e co incremento do benestar comunitario.
En desenvolvemento da lei, o Decreto 424/1993, do 17 de decembro, aprobaba o Regulamento da actividade pesqueira e das artes e aparellos de pesca permisibles en Galicia. Varios decretos posteriores permitiron adaptar o texto regulamentario das artes de pesca e posibilitar a consecución dos obxectivos propostos.
Despois de varios anos de realización de plans experimentais, tras o estudo da incidencia de medidas de explotación distintas ás establecidas no regulamento, ao abeiro do disposto no Decreto 294/1998, do 8 de outubro, que modificaba o Decreto 424/1993, o Decreto 348/2002, do 13 de decembro, dálle nova redacción ao artigo 70 e establece novas condicións para uso da arte de nasa para captura de polbo.
Entre as novas medidas adoptadas determínase que os topes de captura, cando se estimen necesarios, así como outras medidas para a xestión da pesca desta especie, se fixarán mediante a oportuna orde da Consellería de Pesca e Asuntos Marítimos.
A Orde do 16 de xuño de 2003, pola que se establecen medidas para a xestión da captura de polbo (Octopus vulgaris) coa arte de nasa, recolle as disposicións nese eido, de acordo coas recomendacións técnicas, en consenso co sector, establecendo topes de captura por embarcación, tripulante e día, así como a determinación dos puntos de descarga e a remisión das declaracións individuais de capturas. Segundo as manifestacións do sector os topes de captura determinados non resultan eficaces especialmente no inverno, en que moitos días non se pode saír a pescar por mor do mal tempo.
Por outra parte, os estudos biolóxicos e a experiencia do sector confirman que cara ao final da primavera e o comezo do verán abonda o polbo de pequeno tamaño, e que a súa captura representa un prexuízo para a especie, polo que se presenta a necesidade dun período de veda, co fin de acadar unha recuperación das súas poboacións que permita un aumento dos tamaños das capturas, e redunde nunha mellora dos prezos ao pescador.
Tras o período de veda débese evitar unha extracción masiva unha vez reiniciada a actividade, e adoptar medidas de protección complementarias, entre elas o establecemento de topes no inicio da tempada, así como ter aberto un abano de artes de pesca o máis amplo posible, coincidindo coa data de apertura da veda da especie.
Por todo o exposto, oído o Consello Galego de Pesca na súa reunión do día 13 de maio de 2005,
DISPOÑO:
Artigo 1º
Prohíbense as capturas do polbo (Octopus vulgaris) con calquera arte, en augas de competencia da Comunidade Autónoma galega desde o día 16 de xuño ata o 15 de xullo (ambos os dous inclusive) deste ano.
Artigo 2º
Modifícase o artigo 6.1º da Orde do 30 de decembro de 2004 pola que se aproba o Plan Xeral de Explotación Marisqueira para o ano 2005 quedando redactado como segue: nécora (Nécora puber): do 3 ao 5 de xaneiro e do 18 de xullo ao 30 de decembro.
Artigo 3º
Desde o día 16 de xullo ata o 1 de setembro (ambos os dous inclusive) deste ano, as embarcacións limitarán as capturas e desembarcos de polbo a un tope máximo diario por embarcación de 40 kg por tripulante enrolado e a bordo.
Artigo 4º
Para os efectos de control da xestión do recurso os armadores deberán facilitarlles ás confrarías os
datos diarios das capturas de polbo obtidas, o número de tripulantes da embarcación e a lonxa de destino. As confrarías remitiranlle antes do día 15 de cada mes á Dirección Xeral de Recursos Mariños unha relación cos datos sinalados.
Disposición derrogatoria
Queda derrogada a Orde do 16 de xuño de 2003, pola que se establecen medidas para a xestión da captura de polbo (Octopus vulgaris) coa arte de nasa.
Disposicións derradeiras
Primeira.-Facúltase o titular da Dirección Xeral de Recursos Mariños para ditar as normas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de maio de 2005.
Enrique César López Veiga
Conselleiro de Pesca e Asuntos Marítimos